Document ID: 32012R0493

ΚΑΝΟΝΙΣΜΌΣ (ΕΕ) αριθ. 493/2012 ΤΗΣ ΕΠΙΤΡΟΠΉΣ
της 11ης Ιουνίου 2012
για καθορισμό, βάσει της οδηγίας 2006/66/ΕΚ του Ευρωπαϊκού Κοινοβουλίου και του Συμβουλίου, λεπτομερών κανόνων όσον αφορά τον υπολογισμό των αποδόσεων ανακύκλωσης των διαδικασιών ανακύκλωσης αποβλήτων ηλεκτρικών στηλών και συσσωρευτών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2006/66/ΕΚ του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, σχετικά με τις ηλεκτρικές στήλες και τους συσσωρευτές και τα απόβλητα ηλεκτρικών στηλών και συσσωρευτών και με την κατάργηση της οδηγίας 91/157/ΕΟΚ (1), και ιδίως το άρθρο 12 παράγραφος 6 στοιχείο α),
Εκτιμώντας τα ακόλουθα:
(1)
Οι διαδικασίες ανακύκλωσης, οι οποίες, ως τμήμα μιας αλυσίδας ή ως ξεχωριστές διαδικασίες, ανακυκλώνουν απόβλητα ηλεκτρικών στηλών και συσσωρευτών μολύβδου-οξέος, νικελίου-καδμίου και άλλων τύπων θα πρέπει να ικανοποιούν τις ελάχιστες αποδόσεις ανακύκλωσης που ορίζονται στο παράρτημα III μέρος Β της οδηγίας 2006/66/ΕΚ.
(2)
Θα πρέπει να θεσπιστούν λεπτομερείς κανόνες για τον υπολογισμό των αποδόσεων ανακύκλωσης που θα συμπληρώσουν το παράρτημα III μέρος Β της οδηγίας 2006/66/ΕΚ.
(3)
Κρίνεται σκόπιμο να οριστεί η διαδικασία ανακύκλωσης ως η διαδικασία που αρχίζει μετά τη συλλογή και την πιθανή διαλογή ή/και την προετοιμασία για ανακύκλωση των αποβλήτων ηλεκτρικών στηλών και συσσωρευτών που λαμβάνονται από εγκαταστάσεις ανακύκλωσης και λήγει όταν παράγονται εξερχόμενα κλάσματα, έτσι ώστε να χρησιμοποιηθούν για τον αρχικό τους σκοπό ή για άλλους σκοπούς χωρίς να υποβληθούν σε πρόσθετη επεξεργασία και έχοντας πάψει να αποτελούν απόβλητα. Προκειμένου να ενθαρρυνθεί η βελτίωση των υφιστάμενων καθώς και η ανάπτυξη νέων τεχνολογιών ανακύκλωσης και επεξεργασίας, κάθε διαδικασία ανακύκλωσης θα πρέπει να ικανοποιεί τις αποδόσεις ανακύκλωσης.
(4)
Κρίνεται αναγκαίο να οριστεί η προετοιμασία για ανακύκλωση ως προκαταρκτική δραστηριότητα πριν από την ανακύκλωση, έτσι ώστε να διακρίνεται από τη διαδικασία ανακύκλωσης αποβλήτων ηλεκτρικών στηλών και συσσωρευτών.
(5)
Οι αποδόσεις ανακύκλωσης των διαδικασιών ανακύκλωσης αποβλήτων ηλεκτρικών στηλών και συσσωρευτών θα πρέπει να υπολογίζονται με βάση τη χημική σύνθεση των εισερχόμενων και εξερχόμενων κλασμάτων και να λαμβάνουν υπόψη τις τελευταίες τεχνικές και επιστημονικές εξελίξεις, καθώς και να διατίθενται δημόσια.
(6)
Κρίνεται αναγκαίο να εναρμονιστούν τα στοιχεία που θα πρέπει να υποβάλλονται από τους φορείς ανακύκλωσης, έτσι ώστε να παρακολουθείται η συμμόρφωση με τις απαιτήσεις απόδοσης της ανακύκλωσης στο σύνολο της Ευρωπαϊκής Ένωσης.
(7)
Οι φορείς ανακύκλωσης των ηλεκτρικών στηλών και συσσωρευτών χρειάζονται τουλάχιστον 18 μήνες για να προσαρμόσουν τις τεχνολογικές τους διαδικασίες στις νέες απαιτήσεις υπολογισμού των αποδόσεων ανακύκλωσης.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί σύμφωνα με το άρθρο 39 της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου (2),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Πεδίο εφαρμογής
Ο παρών κανονισμός εφαρμόζεται στις διαδικασίες ανακύκλωσης για τα απόβλητα ηλεκτρικών στηλών και συσσωρευτών από την 1η Ιανουαρίου 2014.
Άρθρο 2
Ορισμοί
Για τους σκοπούς του παρόντος κανονισμού, ισχύουν οι ακόλουθοι ορισμοί:
1)
ως «διαδικασία ανακύκλωσης» νοείται κάθε δραστηριότητα εκ επανεπεξεργασίας, όπως αναφέρεται στο άρθρο 3 παράγραφος 8 της οδηγίας 2006/66/ΕΚ, που πραγματοποιείται για τα απόβλητα ηλεκτρικών στηλών και συσσωρευτών μολύβδου-οξέος, νικελίου-καδμίου και άλλων τύπων, και έχει ως αποτέλεσμα την παραγωγή εξερχόμενων κλασμάτων, όπως ορίζονται στην παράγραφο 5 του παρόντος άρθρου. Η διαδικασία ανακύκλωσης δεν περιλαμβάνει την επιλογή ή/και την προετοιμασία για την ανακύκλωση/διάθεση και μπορεί να διεξάγεται σε μία μόνο ή σε πολλές εγκαταστάσεις.
2)
ως «προετοιμασία για ανακύκλωση» νοείται η επεξεργασία αποβλήτων ηλεκτρικών στηλών ή/και συσσωρευτών πριν από τη διαδικασία ανακύκλωσης, η οποία περιλαμβάνει μεταξύ άλλων την αποθήκευση, τη διαχείριση, την αποσυναρμολόγηση των συσκευασιών ηλεκτρικών στηλών ή τον διαχωρισμό των κλασμάτων που δεν αποτελούν μέρος των ίδιων των ηλεκτρικών στηλών ή συσσωρευτών·
3)
ως «απόδοση ανακύκλωσης» διαδικασίας ανακύκλωσης νοείται η εκφραζόμενη ως ποσοστό αναλογία που επιτυγχάνεται, όταν διαιρείται η μάζα των εξερχόμενων κλασμάτων που υπολογίζονται στην ανακύκλωση με τη μάζα του εισερχόμενου κλάσματος αποβλήτων ηλεκτρικών στηλών και συσσωρευτών·
4)
ως «εισερχόμενο κλάσμα» νοείται η μάζα των συλλεχθέντων αποβλήτων ηλεκτρικών στηλών και συσσωρευτών που εισέρχονται στη διαδικασία ανακύκλωσης, όπως ορίζεται στο παράρτημα Ι·
5)
ως «εξερχόμενο κλάσμα» νοείται η μάζα των υλικών που παράγονται από το εισερχόμενο κλάσμα ως αποτέλεσμα της διαδικασίας ανακύκλωσης, όπως ορίζεται στο παράρτημα I, χωρίς να υποβάλλονται σε πρόσθετη επεξεργασία, τα οποία έπαψαν να αποτελούν απόβλητα ή τα οποία θα χρησιμοποιηθούν για τον αρχικό τους σκοπό ή για άλλους σκοπούς, με εξαίρεση όμως την ανάκτηση ενέργειας.
Άρθρο 3
Υπολογισμός της απόδοσης ανακύκλωσης
1. Η μέθοδος που ορίζεται στο παράρτημα I χρησιμοποιείται για να υπολογιστεί η απόδοση ανακύκλωσης μιας διαδικασίας για την ανακύκλωση ηλεκτρικών στηλών και συσσωρευτών μολύβδου-οξέος, νικελίου-καδμίου και άλλων τύπων.
2. Η μέθοδος που ορίζεται στο παράρτημα II χρησιμοποιείται για να υπολογιστεί το ποσοστό ανακύκλωσης του μολύβδου που περιέχεται σε απόβλητα για οποιαδήποτε διαδικασία ανακύκλωσης.
3. Η μέθοδος που ορίζεται στο παράρτημα II χρησιμοποιείται για να υπολογιστεί το ποσοστό ανακύκλωσης του καδμίου που περιέχεται σε απόβλητα για οποιαδήποτε διαδικασία ανακύκλωσης.
4. Οι φορείς ανακύκλωσης υποβάλλουν τα στοιχεία που αναφέρονται στα παραρτήματα IV, V και VI, ανάλογα με την περίπτωση, σε ετήσια βάση στις αρμόδιες αρχές του αντίστοιχου κράτους μέλους το αργότερο τέσσερις μήνες από το τέλος του αντίστοιχου ημερολογιακού έτους. Οι φορείς ανακύκλωσης αποστέλλουν την πρώτη ετήσια έκθεσή τους το αργότερο στις 30 Απριλίου 2015.
5. Η υποβολή στοιχείων σχετικά με την απόδοση ανακύκλωσης καλύπτει όλα τα επιμέρους στάδια της ανακύκλωσης και όλα τα εξερχόμενα κλάσματα που τους αντιστοιχούν.
6. Όταν η διαδικασία ανακύκλωσης πραγματοποιείται σε περισσότερες από μία μονάδες ανακύκλωσης, το καθήκον υποβολής των απαιτούμενων στοιχείων στις αρμόδιες αρχές των κρατών μελών βάσει της παραγράφου 4 βαρύνει την πρώτη μονάδα.
Άρθρο 4
Έναρξη ισχύος
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Ιουνίου 2012.

Labels: 1
20